钦定古今图书集成/明伦汇编/人事典/第093卷 > 后汉
## 钦定古今图书集成/明伦汇编/人事典/第093卷 > 后汉

### 光武建武元年帝命收葬范阳吏士

按《后汉书光武本纪》：“元年，光武从蓟还，过范阳，命收
葬吏士。”

### 安帝元初二年春二月遣中谒者葬客死者

按《后汉书安帝本纪》：“二年二月戊戌，遣中谒者收葬
京师客死无家属及棺椁朽败者，皆为设祭。其有家
属尤贫无以葬者，赐钱人五千。”

### 冲帝永嘉元年诏遣使者案行未敛葬者

按《后汉书质帝本纪》，皇太后诏曰：“朕以不德，托母天
下，布政不明，每失厥中，兵役连年，死亡流离，或支骸
不敛，或停棺莫收，朕甚愍焉。昔文王葬枯骨，人赖其
德。今遣使者案行，若无家属及贫无资者，随宜赐恤，
以慰孤魂。”

### 质帝本初元年诏瘗九江广陵二郡枯骸并遣官收葬乐安海水漂没者

按：《后汉书质帝本纪》：“元年二月庚辰，诏曰：‘九江、广陵
二郡，数离寇害，残夷最甚，生者失其资业，死者委尸
原野。昔之为政，一物不得其所，若己为之。况我元元，
婴此困毒。方春戒节，赈济乏厄，掩骼埋胔之时，其调
比郡见谷，出禀穷弱，收葬枯骸，务加埋恤，以称朕意’。”
五月，海水溢。戊申，使谒者案行收葬。乐安北海人为
“《水所漂没》死者。”

### 桓帝建和三年诏瘗京师家贫无以葬者

按《后汉书桓帝本纪》，“三年十一月甲申，诏曰：‘朕摄政
失中，灾眚连仍，三光不明，阴阳错序，监寐寤叹，疢如
疾首。今京师厮舍，死者相枕，郡县阡陌，处处有之，甚
违周文掩胔之义。其有家属而贫无以葬者，给直人
三千，丧主布三疋。若无亲属，可于官壖地葬之，表识
姓名，为设祠祭。又徒在作部，疾病致医药，死亡厚埋’”
藏。民有不能自振及流移者，禀谷如科。州郡检察，务
崇恩施，以康我民。

### 永寿元年六月大水诏收葬被水流压尸骸

按《后汉书。桓帝本纪》：“元年六月，洛水溢，坏鸿德苑。南
阳大水。诏被水死流失尸骸者，令郡县钩求收葬，及
所唐突压溺物故七岁以上，赐钱人二千；坏败庐舍
亡失谷食尤贫者，禀人二斛。”

### 献帝延康元年魏王丕令郡国殡送士卒死亡者

按《后汉书献帝本纪》，不载按《魏志文帝本纪》：“冬十
一月癸卯，令曰：‘诸将征伐，士卒死亡者，或未收敛，吾
甚哀之。其告郡国，给槥椟殡敛，送致其家，官为设祭’。”